Document ID: 32004R1991

KOMISIJAS REGULA (EK) Nr. 1991/2004
(2004. gada 19. novembris),
ar ko groza Regulu (EK) Nr. 753/2002, ar ko paredz konkrētus noteikumus Padomes Regulas (EK) Nr. 1493/1999 piemērošanai attiecībā uz konkrētu vīna nozares produktu aprakstu, apzīmējumu, noformējumu un aizsardzību
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgu organizāciju (1) un jo īpaši tās 53. pantu,
tā kā:
(1)
Eiropas Parlamenta un Padomes 2000. gada 20. marta Direktīvā 2000/13/EK par dalībvalstu tiesību aktu tuvināšanu attiecībā uz pārtikas produktu marķēšanu, noformēšanu un reklāmu (2), kas grozīta ar Direktīvu 2003/89/EK, saistībā ar pārtikas preču sastāvdaļu norādēm 6. panta 3. punkta pirmajā daļā ir noteikts pienākums norādīt dzērieniem, kuru spirta saturs pārsniedz 1,2 tilpuma procentus, visas sastāvdaļas, kas uzskaitītas minētās direktīvas III a pielikumā.
(2)
Direktīvas 2000/13/EK 6. panta 3.a punkta otrās daļas a) apakšpunktā noteikts, ka noteikumi par Regulas (EK) Nr. 1493/1999 1. panta 2. punktā minēto produktu sastāvdaļām, kas norādītas minētās direktīvas III a pielikumā, ir jānosaka saskaņā ar minētās regulas 75. pantā paredzēto procedūru.
(3)
Regulas (EK) Nr. 1493/1999 VII pielikuma D punkta 1. apakšpunktā un VIII pielikuma F punkta 1. apakšpunktā tiek precizēts, ka uz marķējuma jāsniedz norādes vienā vai vairākās Kopienas oficiālajās valodās, lai galapatērētājs bez grūtībām saprastu ikvienu no šīm norādēm.
(4)
Tāpēc attiecīgi jāgroza Komisijas Regula (EK) Nr. 753/2002 (3).
(5)
Šī regula ir jāpiemēro no 2004. gada 25. novembra, kas ir Direktīvas 2003/89/EK transponēšanas termiņš.
(6)
Vīna pārvaldības komiteja nas sniegusi savu atzinumu termiņā, ko noteicis tās priekšsēdētājs,
IR PIEŅĒMUSI ŠO REGULU.
1. pants
Regulu (EK) Nr. 753/2002 groza šādi:
1)
Šādi groza 3. pantu:
a)
Minētā panta 1. punkta otro daļu aizstāj ar šo:
“Tomēr ir pieļaujams, ka obligātās norādes, kas attiecas uz importētāju, partijas numuru, kā arī Direktīvas 2000/13/EK 6. panta 3.a punktā minētās sastāvdaļas, var norādīt ārpus redzes lauka, kurā atrodas citas obligātās norādes.”
b)
Pievieno šādu 3. punktu:
“3. Kad produktos, kas minēti Regulas (EK) Nr. 1493/1999 1. panta 2. punktā, ir vairākas sastāvdaļas, kuras uzskaitītas Direktīvas 2000/13/EK III.a pielikumā, tās jānorāda uz marķējuma, pirms tām iekļaujot vārdu “satur”. Sulfītu gadījumā jālieto šādas norādes: “sulfīti” vai “sēra dioksīds”.”.
2)
Regulas 11. panta 2. punktu aizstāj ar šo:
“2. Regulas 12. pantā minētajām obligātajām norādēm ar attiecīgajām izmaiņām piemēro 3. panta 1. un 3. punkta noteikumus.”.
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
To piemēro no 2004. gada 25. novembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 19. novembrī

Labels: 3
17
6